Diari Oficial de la Generalitat Valenciana


Sumari del DOGV 2673, del 24-01-1996 (1996/837309)

DECRET 9/1996, de 16 de gener, del Govern valencià, pel qual s'aprova el Reglament Orgànic i Funcional de la Presidència de la Generalitat Valenciana.
------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1996/01/16/9/dof/vci/html**

### Dades del document

Número de DOGV
:   2673

Data del DOGV
:   24-01-1996

Secció del DOGV
:   DISPOSICIONS GENERALS

Número del document
:   1996/837309


Data del document
:   16-01-1996

Organisme emissor
:   Presidència de la Generalitat

Tipus de document
:   Decret

Anàlisi jurídica

DECRET 9 /1996, de 16 de gener, del Govern valencià, pel qual s'aprova el Reglament Orgànic i Funcional de la Presidència de la Generalitat Valenciana.   
Per aquest decret s'aprova el Reglament Orgànic i Funcional de la Presidència de la Generalitat Valenciana, que introdueix algunes importants novetats en relació amb l'anteriorment vigent.  
Per efecte de l'aprovació de la Llei 8/1995, de 29 de desembre, queda adscrita l'Agència Valenciana del Turisme (abans ITVA) a la Presidència de la Generalitat Valenciana, i de la mateixa manera l'àrea d'Ordenació Turística i els corresponents serveis territorials de Turisme, pertanyents anteriorment a l'estructura de la Conselleria d'Indústria i Comerç, passen a incorporar-se a l'estructura orgànica de Presidència. Per tant, vist tot el que antecedeix, es resol procedir a l'adscripció de les noves estructures a Presidència mitjançant la creació de la Secretaria de Turisme, el titular de la qual exercirà amb caràcter nat la presidència de l'Agència Valenciana del Turisme, obviant així duplicitats de càrrecs i augment de la despesa.  
Per altra banda, la nova reglamentació trasllada a la Presidència la gestió dels programes corresponents a les oficines de la Generalitat Valenciana a Madrid i Brussel·les, a fi de potenciar-les perquè col·laboren, tot servint de vehicle de transmissió, en l'objectiu general de promoure a la Unió Europea, per una banda, i a la capital de l'estat, per una altra, les potencialitats tant culturals, com turístiques i econòmiques de la Comunitat Valenciana, i servint igualment de canal de comunicació amb les institucions que influeixen i es relacionen amb la nostra vida política, econòmica i cultural.  
Per últim, cal asenyalar que, al costat d'altres modificacions menors que s'han considerat oportunes, s'introdueixen en el reglament les figures dels delegats territorials del Govern, regulats per un decret específic.  
En conseqüència, amb la deliberació prèvia del Govern valencià, en la reunió del dia 16 de gener de 1996, a proposta del seu president i en virtut de les atribucions conferides pels articles 35 f ), 69 i 70 de la Llei 5/1983, de 30 de desembre del Govern valencià,  
DECRETE  
TíTOL I  
Dels òrgans de la Presidència de la Generalitat Valenciana  
CAPíTOL I  
La Presidència de la Generalitat Valenciana  
Article 1  
El president de la Generalitat Valenciana, com a president del Govern valencià, dirigeix i coordina les seues accions, sense perjudici de les atribucions i responsabilitats de cada conseller.  
Article 2  
Al president de la Generalitat Valenciana, en la condició de president del Govern valencià, correspon l'exercici de les funcions, atribucions i prerrogatives establides en l'article 16 de la Llei del Govern valencià.  
Article 3  
En relació amb l'àrea executiva de la Presidència, el president de la Generalitat Valenciana assumeix les competències previstes en l'article 35 de la Llei 5/1983, de 30 de desembre, del Govern valencià, que podrà delegar en els sots-secretaris, de conformitat amb l'article 68 de l'esmentada llei.  
CAPíTOL II  
Organització de la Presidència de la Generalitat Valenciana  
Disposicions generals  
Article 4  
Són òrgans directius de la Presidència de la Generalitat Valenciana:  
1. El Gabinet del President.  
2. La Secretaria General.  
3. La Direcció General de Relacions Institucionals.  
4. La Direcció General de Mitjans de Comunicació Social i Relacions Informatives.  
5. La Direcció d'Estudis i Programes.  
6. La Secretaria de Turisme.  
7. Les delegacions territorials del Govern Valencià, de conformitat amb la seua normativa.  
Article 5  
Les substitucions per absència, vacant o malaltia del president, s'assumiran d'acord amb l'article 19 de la Llei de Govern valencià pel que fa a la seua condició de president de Govern.  
Les substitucions de sotsecretaris, per vacant, absència o malaltia, seran resoltes pel president i les relatives als restants òrgans directius les resoldrà el secretari general. I tot això sense perjudici de les delegacions de funcions previstes en l'article 68 de la Llei 5/1983, de 30 de desembre, del Govern valencià.  
Com a òrgan col·legiat per assistir al president, es constitueix el Consell de Direcció, format pels sotsecretaris, i, en el seu cas, pels directors generals.  
Podran assistir també a les reunions del Consell de Direcció els assessors del president que aquest estime convenient.  
Article 6  
El nivell administratiu de la Presidència està integrat per la resta de les unitats dependents dels òrgans directius o equivalents, i, en el seu cas, directament del president.  
La Secretaria General Administrativa, amb la màxima jerarquia del nivell administratiu, atendrà tots els serveis generals de la Presidència, sota la dependència de la Secretaria General.  
TíTOL II  
Estructura i funcions dels òrgans   
centrals de la Presidència de la Generalitat Valenciana  
CAPíTOL I  
El Gabinet del President  
Article 6  
El Gabinet del President es configura com el conjunt d'unitats per a l'assistència directa i personal al president. Independentment de les unitats orgànicament dependents de la direcció del Gabinet, correspon a aquest la direcció en la coordinació de totes aquelles unitats, tant de la pròpia Presidència, com de les conselleries, que participen directament o indirectament en la programació o realització d'actes on intervinga la Presidència de la Generalitat Valenciana.  
Al front del Gabinet hi haurà un director amb rang de sotsecretari.  
Article 8  
El Gabinet del President estarà integrat per una àrea de Coordinació, que serà la unitat encarregada de dur a terme totes les tasques de suport tècnic i administratiu que comporte l'activitat del president de la Generalitat de la Generalitat Valenciana.  
Adscrita a l'àrea de Coordinació hi haurà la Unitat de Relacions Públiques i Protocol, que, en especial, farà els treballs de correspondència, proposta i execució de les activitats i relacions públiques de la Presidència, preparació del protocol a utilitzar en els actes amb caràcter representatiu i qualsevol altre anàleg, en relació amb aquests àmbits, que li siga encomanada.  
CAPíTOL II  
La Secretaria General  
Article 9  
Al secretari general, amb rang de sotsecretari, li corresponen les funcions que, amb caràcter general, recullen els articles 74 i 75 de la Llei 5/1983, de 30 de desembre, del Govern valencià, i en particular:  
a) Executar les ordres del president i assumir l'exercici de les funcions que aquest li delegue.  
b) Exercir la direcció superior de tot el personal de la Presidència, i resoldre els assumptes que hi facen referència.  
c) Establir i controlar el règim intern de tots els departaments i serveis de la Presidència.  
d) Prestar assistència i assessorament tècnic i jurídic al president i a la resta d'òrgans directius.  
e) Realitzar estudis i recopilar documentació sobre matèries de la competència de la Presidència.  
f) Elaborar la proposta d'avantprojecte del pressupost global de la Presidència.  
g) Elaborar projectes o plans d'actuació i programes de necessitats de la Presidència, així com informar als restants òrgans directius de la procedència legal i viabilitat econòmica dels seus programes d'actuació.  
h) Informar sobre els assumptes que el president haja de sotmetre al Govern valencià, així com totes les disposicions i normes de caràcter general que puguen emanar de la Presidència o n'afecten l'estructura i funcionament.  
i) Proposar normes generals sobre adquisició de material i d'altres que afecten el funcionament dels serveis.  
j) Proposar les reformes encaminades a millorar i perfeccionar els serveis de la Presidència.  
k) Preparar compilacions de les normes que afecten les competències de l'àrea de Presidència.  
l) La resta de funcions que li siguen encomanades pel president i aquelles que li assignen les disposicions legals o reglamentàries.  
Article 10  
1. La Secretaria General s'estructura en els òrgans directius centrals següents:  
- La Direcció General de Relacions Institucionals.  
- La Direcció General de Mitjans de Comunicació Social i Relacions Informatives.  
- La Direcció General d'Estudis i Programes.  
2. Igualment, queden adscrites a la Secretaria General les delegacions territorials del Govern valencià.  
Article 11  
S'integren en la Secretaria General els òrgans de nivell administratiu següents:  
1. El Gabinet Jurídic.  
2. La Secretaria General Administrativa.  
3. La Inspecció General de Serveis.  
Secció Primera  
La Direcció General de Relacions Institucionals  
Article 12  
La Direcció General de Relacions Institucionals té atribüides les competències de programació, impuls i execució de la política de la Presidència, dins del marc constitucional i estatutari, en les relacions del Govern valencià i la seua administració amb les restants institucions de l'àmbit territorial de la Comunitat Valenciana, sense perjudici de les competències pròpies de la Conselleria d'Administració Pública; així com amb l'estat; amb els organismes de la Unió Europea; amb altres entitats subestatals, i amb organitzacions interregionals i internacionals. Per aquest motiu, li compet especialment la gestió dels programes propis de les oficines de la Generalitat Valenciana a Madrid i Brussel·les.  
Així mateix, li compet la coordinació i autorització de les publicacions del Govern valencià i, en particular, del Diari Oficial de la Generalitat Valenciana.  
Article 13  
Per a l'exercici de les seues competències, la Direcció General de Relacions Institucionals s'estructura en una área de Coordinació Institucional, de la qual depenen els serveis següents:  
- Servei d'Accions Institucionals.  
- Servei de Relacions Externes.  
- Servei de Publicacions.  
Article 14  
Correspon al Servei d'Accions Institucionals:  
a) La promoció, l'impuls i l'execució de les relacions institucionals de la Presidència amb els agents socials, econòmics i amb els ciutadans de la comunitat autònoma.  
b) Realitzar les activitats dirigides a aconseguir un millor coneixement i un major prestigi de la Generalitat Valenciana, tant entre els valencians com en la resta de l'estat espanyol.  
c) Promoure i coordinar les relacions entre la Comunitat Valenciana i les col·lectivitats i centres valencians a l'exterior, així com amb els països on estan assentats.  
d)I mpulsar i coordinar les relacions amb la resta de comunitats autònomes que componen l'estat espanyol.  
e) Específicament, gestionarà, a través de la seua Oficina de Madrid, els programes d'actuació de la Direcció General destinats, entre d'altres finalitats, a facilitar i coordinar les relacions dels òrgans de la Comunitat Valenciana amb el Govern de la nació i amb altres institucions de l'estat allí radicades, subministrar el suport logístic necessari als membres del Govern i al personal de l'administració de la comunitat autònoma que necessiten mitjans materials per a realitzar el seu treball en la capital, així com documentació, informació i suport als diputats i senadors elegits en les circumscripcions de la comunitat autònoma així com, en general, informació al públic; i, molt especialment, els destinats a la promoció dels interessos econòmics, culturals, socials, turístics, etcètera, de la Comunitat Valenciana.  
Article 15  
El Servei de Relacions Externes té atribuïdes les funcions següents:  
En matèria de relacions externes:  
a) Programar, impulsar i coordinar les actuacions de la Presidència en matèria de relacions externas, així com donar suport i assessorar al Govern valencià en aquest àmbit d'actuacions, i especialment en les seues relacions amb institucions i entitats públiques o privades que es realitzen en l'àmbit d'actuacions de rellevància exterior.  
b) Coordinar les relacions de la Comunitat Valenciana amb altres òrgans i entitats interregionals en què participe, així com promoure la política de cooperació interregional.  
c) Establir en aquesta matèria vies de cooperació i informació amb l'administració de l'estat.  
En matèria de relacions amb la Unió Europea:  
a) Coordinar i supervisar l'aplicació del decret i les polítiques comunitàries a la Comunitat Valenciana, així com informar i assessorar als departaments del Govern valencià, ens institucionals, societats públiques i administracions locals de la comunitat autònoma sobre les polítiques i accions comunitàries que siguen del seu interés.  
b) Promoure la participació dels representants de la comunitat autònoma als òrgans, grups o comités de treball de les institucions comunitàries, i en les organitzacions interregionals i internacionals.  
c) Coordinar i donar suport a les relacions i als contactes entre la comunitat autònoma i l'administració comunitària que es deriven de la presentació de projectes, participació en programes, sol·licituds d'ajudes públiques, etcètera.  
d) Actuar com a via de cooperació i informació amb l'administració de l'estat en totes aquelles activitats relacionades amb la Unió Europea, tenint en compte els acords firmats en aquesta matèria.  
e) Gestionar els programes de la Direcció General, que s'hagen de desplegar a través de l'Oficina de Brussel·les, destinats a assolir, entre d'altres, els objectius d'aprofundir en l'acostament de la Comunitat Europea i la Comunitat Valenciana, promovent els nostres sectors culturals i econòmics, i facilitant als seus agents, als agents socials i institucionals la relació amb les institucions i òrgans comunitaris.  
Article 16  
Al Servei de Publicacions, li correspon la preparació, la coordinació i l'autorització de les edicions i publicacions de la Generalitat Valenciana, i, en especial, la del Diari Oficial de la Generalitat Valenciana, així com la promoció i difusió d'aquestes publicacions. Del Servei dependrà igualment el centre de venda i distribució comercial de les publicacions de la Generalitat Valenciana.  
Secció segona  
La Direcció General de Mitjans de Comunicació  
Social i Relacions Informatives  
Article 17  
La Direcció General de Mitjans de Comunicació Social i Relacions Informatives és l'òrgan directiu que programa, impulsa i executa la política de la Presidència en matèria de relacions de la Generalitat Valenciana amb els mitjans de comunicació social amb caràcter general i, en especial, en allò que es refereix a l'emissió de la informació institucional i de Govern.  
Així mateix, té atribuïda la preparació del desplegament legislatiu sobre els mitjans de comunicació social en el marc de les normes bàsiques de l'estat i de la Unió Europea, la investigació i promoció de la comunicació social i la gestió del règim jurídic dels seus mitjans. Alhora, assumeix la tutela administrativa derivada de l'aplicació de la Llei de Radiotelevisió Valenciana i de les altres lleis concurrents.  
En matèria de publicitat institucional i anuncis oficials, la Direcció General té encomanades les competències de procurar l'homogeneïtzació de la imatge de la Generalitat Valenciana, mitjançant la coordinació, la supervisió i l'autorització prèvia de les campanyes publicitàries, i les contractacions i insercions d'aquest caràcter, produïdes en l'àmbit del Govern valencià i dels organismes i entitats dependents de les conselleries.  
Article 18  
La Direcció General de Mitjans de Comunicació Social i Relacions Informatives està integrada per les unitats següents:  
- L'àrea de Mitjans de Comunicació Social i Serveis de Telecomunicació, de la qual depenen el Servei de Mitjans de Comunicació Social, i el Servei d'Estudis, Projectes i Planificació de Telecomunicacions.  
- El Servei de Relacions Informatives.  
Artícle 19  
Al Servei de Mitjans de Comunicació Social, li correspon:  
a) L'estudi, l'elaboració i les propostes de desplegament legislatiu en matèria de difusió o distribució sonora i televisió, i l'adaptació de la legislació autonòmica a les normes bàsiques de l'estat i de la Unió Europea.  
b) La gestió del règim jurídic dels mitjans de comunicació social.  
c) La tutela administrativa de Radiotelevisió Valenciana (RTVV).  
d) Les propostes de concessió de subvencions a RTVV i de fixació dels requisits d'aquestes subvencions.  
e) La inspecció i el control, així com la redacció dels informes oportuns, pel que fa als continguts de RTVV i dels serveis de televisió, el títol habilitant dels quals siga atorgat per la Generalitat Valenciana.  
f) L'elaboració de criteris sobre la difusió de la imatge institucional i de l'activitat de la Generalitat Valenciana i la coordinació, supervisió i autorització prèvia de la publicitat institucional.  
g) El disseny i l'anàlisi dels treballs tècnics i dels estudis d'avaluació de l'eficàcia de la política informativa pel que fa al desenvolupament de l'acció de Govern de la Generalitat Valenciana.  
Article 20  
Al Servei d'Estudis, Projectes i Planificació de Telecomunicacions, li correspon:  
a) La verificació de les condicions d'emissió i recepció dels serveis de difusió o distribució sonora i de televisió en l'àmbit de la Comunitat Valenciana.  
b) La inspecció i control de les instal·lacions receptores i de distribució dels senyals de difusió sonora i televisió a la Comunitat Valenciana.   
c) La planificació, la construcció i l'equipament pel seu compte o mitjançant un conveni amb altres entitats, d'instal·lacions repetidores de televisió amb l'objectiu d'aconseguir la cobertura integral de la Comunitat Valenciana.  
d) L'elaboració d'estudis i informes i, si s'escau, la planificació general i estratègica del desenvolupament, la implantació i la promoció a la Comunitat Valenciana dels serveis, sistemes i tecnologies de la informació i la comunicació aplicables als serveis audiovisuals i multimèdia.  
e) El control i seguiment de l'execució de les diverses actuacions definides per la planificació.  
f) L'assessorament, l'orientació i la informació als departaments i als organismes de la Generalitat Valenciana en matèria de tecnologies de la informació i comunicació, amb la finalitat de fer possible una coordinació global i una millor eficiència i eficàcia en l'ús d'aquests sistemes.  
g) La coordinació de la col·laboració institucional en matèria de tecnologies de la comunicació audiovisual i del multimèdia amb altres administracions amb competències o interessos en la matèria.  
h) L'elaboració de propostes de convenis o projectes de col·laboració amb altres entitats per a la introducció, el desenvolupament i la promoció de nous serveis i tecnologies de la informació i comunicació, així com per a la construcció i millora de les xarxes i equips que permeten la seua aplicació al gran públic, empreses i institucions en l'àmbit territorial de la Comunitat Valenciana.  
i) L'assessorament en la projecció i execució d'inversions en les infraestructures destinades totalment o parcialment als serveis de telecomunicació, suport de serveis audiovisuals o multimèdia mampresos per la Generalitat Valenciana.  
Article 21  
El Servei de Relacions Informatives té com a finalitat mantenir les relacions informatives amb els mitjans de comunicació, la recepció i l'anàlisi de la informació en general i, en especial, la referida a la Generalitat Valenciana, així com la preparació i coordinació de l'emissió i difusió d'aquella que procedeix de les seues institucions i serveis.  
Secció tercera  
La Direcció General de Estudis i Programes  
Article 22  
La Direcció General de Estudis i Programes té com a funcions les relatives a l'elaboració de directrius i estratègies que servisquen de base a l'acció del president de dirigir i coordinar l'activitat de l'administració i del Govern valencià, la planificació general i la coordinació dels plans d'actuació de cada conselleria, la redacció d'informes tècnics per a sustentar aquelles actuacions i, en general, preparar i donar suport a tota l'activitat, oral o escrita, del president del Govern valencià.  
Article 23  
La Direcció General de Estudis i Programes s'estructura en unitats especialitzades, i queda constituïda per:  
- El secretari de Coordinació, que programarà i supervisarà el treball i coordinarà administrativament i assegurarà la comunicació entre les distintes unitats adscrites a la Direcció General.  
- Les àrees d'estudis que, d'acord amb la seua especialització, seran: 1) Institucional, 2) Econòmica, 3) Sectorial, 4) Serveis Públics, i 5) Social.  
- Les unitats operatives, que seran les següents: 1) Unitat d'Anàlisi; 2) Unitat de Documentació General; 3) Unitat de Seguiment de Programes; 4) Unitat de Documentació de l'Agenda del President.  
Secció quarta  
El Gabinet Jurídic de la Presidència  
Article 24  
Adscrit directament a la Secretaria General, el Gabinet Jurídic és l'òrgan que té encomanades les funcions següents:  
a) La representació i defensa en judici de la Generalitat Valenciana, sense perjudici de la seua atribució a altres òrgans en virtut de normes legals o reglamentàries.  
b) L'assessoria jurídica del Govern valencià i dels òrgans de l'administració pública de la Generalitat Valenciana en tots els assumptes que li siguen sotmesos a informe tant potestativament com preceptivament.  
c) L'estudi i seguiment de l'ordenament jurídic estatal per a aconseguir una major coordinació de l'ordenament jurídic propi amb aquell.  
Article 25  
El Gabinet Jurídic de la Presidència, per a la realització de les funcions assignades, s'estructura en dues àrees, directament dependents del cap del Gabinet:  
- àrea d'Afers Contenciosos, a la qual corresponen les funcions especificades en l'apartat a) de l'article anterior.  
- àrea d'Assessoria Jurídica, que tindrà a càrrec seu l'exercici de les funcions recollides en els apartats b) i c) de l'article anterior, així com la responsabilitat dels afers generals d'organització del Gabinet.  
En totes les qüestions no previstes en aquest reglament, estarà vigent el que estableix el Decret 73/1984, de 30 de juliol, del Govern valencià.  
Article 26  
Els serveis jurídics de les distintes conselleries, sense perjudici de la seua adscripció orgànica a cadascuna d'elles, actuaran, en l'exercici de les seues funcions, sota la dependència i coordinació del Gabinet Jurídic de la Presidència, i queden sotmesos a les instruccions emanades d'aquest, el cap del qual podrà convocar els responsables d'aquells serveis jurídics a reunions, periòdiques o no, i sol·licitar totes les dades i antecedents que considere necessaris en relació amb els expedients en els quals intervinguen.  
Secció cinquena  
La Secretaria General Administrativa  
Article 27  
A la Secretaria General Administrativa, amb el màxim rang administratiu, li competen les funcions pròpies de la gestió de tots els serveis generals de la Presidència i, en particular, les següents:  
a) La tramitació administrativa general de la Presidència; l'exercici de les atribucions en matèria de personal, tramitant les incidències i els procediments que hi haja en aquest àmbit; la responsabilitat dels afers de règim interior, registre, arxiu i coordinació dels distints serveis administratius; parc mòbil i manteniment dels vehicles que l'integren; tramitació i gestió de compres i subministraments, i el control de les facturacions periòdiques i dels expedients de contractació administrativa corresponents a tots els òrgans de la Presidència, així com la tramitació administrativa dels acords i convenis proposats per qualsevol d'aquests òrgans.  
b) La programació i l'avaluació econòmica, l'elaboració i la gestió del pressupost, la gestió econòmica de la Presidència, i la tramitació general dels documents de pagament i el moviment de fons; l'elaboració i disseny de la informació econòmica sobre els programes de la Presidència, i l'estudi de criteris de racionalitat en la gestió económica i pressupostària.  
c) La conservació i el manteniment dels edificis i instal·lacions de la Presidència, assumint, en coordinació amb l'òrgan competent de la Conselleria de Economia i Hisenda, la redacció i posterior direcció, en el seu cas, dels projectes de restauració, rehabilitació i conservació dels edificis, en especial del Palau de la Generalitat. Així mateix, té encomanada l'execució dels treballs d'infraestructura dels actes de caràcter representatiu que organitze la Presidència.  
d) La direcció i l'impuls de la informatització dels serveis de la Presidència, per a la racionalització, simplificació i informatització de la tramitació administrativa, aplicant-hi les noves tecnologies i desenvolupant les tècniques informàtiques.  
e) En general, l'assistència i el suport tècnics en aquelles altres matèries de competència directa de la Secretaria General, no incloses en els apartats anteriors com a responsabilitats pròpies de la Secretaria General Administrativa.  
Article 28  
Per a la realització de les seues funcions, la Secretaria General Administrativa s'estructura en les unitats administratives següents:  
- Servei de Gestió Administrativa, al qual corresponen les funcions especificades en l'apartat a) de l'article anterior.  
- Servei de Règim Econòmic, que tindrà a càrrec seu l'execució de les competències i atribucions recollides en l'apartat b) del mateix article.  
- Servei d'Arquitectura, que assumirà el desenvolupament de les funcions establides en l'apartat c) de l'article anterior.  
- Unitat d'Informàtica, amb rang de secció, que realitzarà les funcions previstes en l'apartat d) del repetit article.  
Les funcions previstes en l'apartat e) de l'article 27 seran exercides, en el seu cas, pel secretari general administratiu, de forma directa, o amb el suport de qualsevol de les seues unitats administratives, segons la matèria de la qual es tracte.  
Secció sisena  
La Inspecció General de Serveis  
Article 29  
La Inspecció General de Serveis, sota la directa dependència del secretari general de la Presidència, es l'òrgan que té com objectiu el seguiment i control de totes las activitats, programes, serveis i unitats de l'administració autonòmica valenciana i dels organismes, entitats i empreses que en depenen. Tot allò sense perjudici de les facultats d'inspecció que la Llei de Govern valencià atorga als responsables de les conselleries.  
Article 30  
Per a la consecució de l'objectiu indicat en l'article precedent, la Inspecció General de Serveis té com a funcions pròpies les següents:  
1. En l'àmbit del control de legalitat:  
a) Inspeccionar el funcionament de tots els serveis i unitats dependents de l'administració autonòmica valenciana, vigilant que totes les seues actuacions així com les del seu personal adscrit, servisquen amb objectivitat els interessos generals, d'acord amb els principis constitucionals i amb plena submissió a la llei i al Dret.  
 b) Investigar la possible existència d'irregularitats o infraccions a la legalitat vigent, i proposar l'adopció de les mesures necessàries per a la correcció de les anomalies i deficiències que puguen detectar-s'hi, així com instar a l'òrgan competent a la incoació d'expedients disciplinaris en aquells casos en què poguera haver-hi responsabilitat per part del personal al servei de la Generalitat Valenciana.  
2. En relació amb el control d'eficàcia i eficiència:  
a) Comprovar el compliment dels objectius i plans d'actuació elaborats per les distintes conselleries i organismes, ens i empreses d'elles dependents, tractant de verificar si els resultats obtinguts s'ajusten als objectius programats.  
b) Avaluar el grau d'eficàcia i eficiència aconseguits en l'execució dels programes i plans d'actuació analitzats, en relació amb els recursos humans, materials i financers, dels quals han disposat per al seu desenvolupament.  
c) Proposar a l'òrgan competent les modificacions que es consideren oportunes per a la millora de l'eficàcia i eficiència, tant en l'estructura organitzativa com en els sistemes de treball, procediments de control o avaluació interns de la gestió, distribució de recursos, etcètera.  
d) Col·laborar amb els òrgans competents en matèria de racionalització i modernització de l'administració autonòmica valenciana.  
3. A l'àmbit de les relacions amb els ciutadans, atendre i tramitar les possibles queixes i reclamacions que es formalitzen per un funcionament defectuós dels serveis públics pertanyents a l'administració autonòmica. En aquests casos, la Inspecció General de Serveis comprovarà si la actuació administrativa ha estat l'adequada, especialment pel que fa al respecte estricte dels drets que la llei reconeix als ciutadans davant l'administració.  
Aquestes reclamacions podran presentar-se davant la Inspecció General de Serveis després d'haver esgotat prèviament les possibilitats de queixa davant el departament que tinga les competències per raó de la matèria de la qual es tracte, o davant les oficines d'Informació, Iniciatives i Reclamacions de la Conselleria d'Administració Pública, sense que les esmentades queixes hagen estat ateses de manera satisfactòria, en opinió del reclamant.  
En qualsevol cas, la via davant la Inspecció General de Serveis no comportarà cap variació dels tràmits, terminis i recursos que en cada cas siguen aplicables als procediments sobre els quals es reclama.  
4. En general, totes aquelles funcions de control que se li puguen encomanar pel secretari general de la Presidència, o directament per part del mateix president de la Generalitat Valenciana.  
Article 31  
La Inspecció General de Serveis, com a màxim òrgan de control referit a tot el sector públic valencià dependent de l'administració del Govern Valencià, serà informada de les actuacions realitzades per tots els restants òrgans de control, avaluació o inspecció que existisquen a cada Conselleria, l'objectiu dels quals siga vigilar, supervisar o controlar el funcionament dels serveis i unitats dependents del seu propi departament.  
Amb aquesta finalitat, la Inspecció General de Serveis mantindrà els oportuns contactes amb les esmentades unitats d'inspecció, per a conéixer i seguir els plans sectorials d'actuació, tractant de coordinar, d'aquesta manera, els recursos i accions de control existents a la Generalitat Valenciana.  
Article 32  
Per a l'exercici de les funcions descrites en els articles anteriors, la Inspecció General de Serveis tindrà les següents atribucions:  
a) Convocar a reunions de treball informatives els càrrecs de nivell directiu, i funcionaris i personal laboral de tots els departaments i serveis.  
b) Visitar tots els departaments, serveis, centres i unitats que considere necessaris per a l'òptima realització del seu treball de control.  
c) Recaptar tots els antecedents, documents, estadístiques i informació necessària per al desenvolupament de les seues funcions inspectores.  
Article 33  
Totes les autoritats i el personal al servei de l'administració del Govern valencià, i dels organismes, entitats i empreses que en depenen, prestaran l'ajuda i la col·laboració necessàries a la Inspecció General de Serveis, per a facilitar el treball d'inspecció, col·laborant a l'òptima realització.  
L'obstrucció a l'activitat de la Inspecció General de Serveis serà posada de manifest davant el superior jeràrquic de l'òrgan o funcionari causant de la obstaculització perquè s'exigisquen, en el seu cas, les responsabilitats que es deriven d'aquesta actitud.  
Article 34  
Les actuacions de la Inspecció General de Serveis tindran el caràcter següent:  
1. Actuacions ordinàries:  
Són les que es deriven de l'execució del Pla Anual d'Activitats, i poden consistir tant en visites d'inspecció, avaluacions d'eficàcia i d'eficiència i estudis específics com en qualsevol altra mesura de control i seguiment del funcionament dels serveis.  
2. Actuacions extraordinàries:  
Ordenades pel secretari general, són les que no estan previstes en el Pla Anual d'Activitats Ordinàries, la realització de les quals s'aconsella per l'aparició de determinades circumstàncies o fets singularitzats que fan convenient la intervenció de la Inspecció General de Serveis, dins de l'àmbit propi de les seues competències.  
3. Totes les actuacions de la Inspecció General de Serveis, ordinàries o extraordinàries, seran incoades d'ofici, bé per pròpia iniciativa, ordre superior o petició dels consellers respectius, bé mitjançant una moció raonada dels subordinats o motivada per una denúncia.  
4. Les activitats de la Inspecció General de Serveis seran comunicades prèviament al conseller responsable dels serveis objecte d'inspecció, excepte en els casos urgents en què no resulte possible.  
Article 35  
L'actuació de la Inspecció General de Serveis es materialitzarà en el corresponent informe que contindrà l'anàlisi i el diagnòstic de la situació, de fets i de dret, i també les propostes i recomanacions que es consideren adequades.  
Els informes, una vegada elaborats, seran traslladats al director, gerent, director general o secretari general de què depenguen els serveis o les activitats sotmesos a control. En el termini de 10 dies, podran formular-se al·legacions sobre el contingut de l'informe. A la vista de les observacions efectuades, l'informe es considerarà definitiu, i serà tramés al conseller afectat en cada cas.  
La conselleria responsable dels serveis i les activitats inspeccionats traslladarà a la Inspecció General de Serveis les mesures i accions mampreses en relació amb l'informe tramés, especialment les que vagen dirigides a corregir, si escau, les deficiències advertides.  
La Inspecció General de Serveis podrà mantenir un seguiment de l'efectiva adopció de las mesures comunicades i dels resultats pràctics.  
Article 36  
La Inspecció General de Serveis estarà constituïda per:  
1. El secretari general de la Presidència, que té la direcció superior de l'òrgan.  
2. Un coordinador de la Inspecció, les funcions del qual seran les següents:  
a) Elaborar i proposar el Pla Anual d'Activitats, i també les normes d'actuació dels inspectors de serveis.  
b) Dirigir i coordinar la labor dels inspectors de serveis, com també visar-ne els informes i les propostes.  
c) Coordinar la labor dels tècnics i experts de la Inspecció.  
d) Elaborar la memòria anual d'activitats.  
e) Adoptar les funcions directes d'inspecció que estime convenients o que li encomane el secretari general.  
El coordinador de la Inspecció serà nomenat pel secretari general, entre els inspectors de serveis.  
3. Els inspectors de serveis duran a terme actuacions directes d'inspecció, d'acord amb les normes legals vigents i amb els procediments i instruccions dictades pel secretari general.  
4. Tècnics i experts en els diferents sectors i parcel·les de l'activitat administrativa, que podran exercir en el nivell administratiu de cap de servei i tindran com a funcions, obtenir, recopilar i sistematitzar tota la informació necessària per a l'exercici de la funció inspectora, com també prestar el suport tècnic que calga a l'acció inspectora quan es requerisca por raó de la matèria.  
5. Excepcionalment, a proposta del secretari general, el president podrà nomenar inspectors extraordinaris per als assumptes la naturalesa dels quals i les seues circumstàncies ho requerisquen.  
Quan no siga possible dur a terme, amb mitjans propis, les actuacions de control, en entitats o empreses públiques sotmeses al dret privat, es podrà demanar la col·laboració d'empreses privades d'auditoria, el treball de les quals s'ajustarà a les normes i instruccions que establisca la Inspecció General de Serveis, òrgan que podrà efectuar les revisions i els controls de legalitat que considere oportuns. La Inspecció dirigirà en qualsevol moment la realització de l'auditoria.  
TíTOL III  
La Secretaria de Turisme  
Article 37  
1. En la Secretaria de Turisme hi ha les competències adscrites a Presidència en matèria de turisme. Directament, hi està igualment adscrita l'Agència Valenciana del Turisme.  
2. Al capdavant de la Secretaria, el secretari de Turisme, amb rang de sotsecretari, ocupa amb caràcter nat la presidència de la citada Agència Valenciana del Turisme.  
Article 38  
La Secretaria General de Turisme s'estructura en les següents unitats administratives per a l'execució de les funcions subsegüents:   
1. El Servei d'Ordenació i Empreses Turístiques:  
a) Realització d'estudis, propostes i preparació de les normes administratives del sector turístic.  
b) Elaboració d'informes de resolució d'expedients i procediments relacionats amb empreses i activitats turístiques.  
c) Tramitació d'expedients d'obertura i classificació d'empreses turístiques. Elaboració de criteris de coordinació d'actuacions que han de realitzar les delegacions territorials de l'Agència Valenciana del Turisme en la matèria.  
d) Disseny de plans d'actuació i coordinació amb el sector en matèria d'adaptació a les normes administratives que els siguen d'aplicació, requisits dels establiments turístics i qualitat turística.  
2. Servei d'Inspecció i Disciplina Turística:  
a) Comprovació, vigilància i control del compliment de la normativa turística.  
b) Elaboració de plans d'informació i inspecció turística.  
c) Coordinació de la labor inspectora en matèria de turisme.  
d) Tramitació d'expedients de sancions de conformitat amb el que disposa la Llei 1/89, de 2 de març, de Disciplina Turística. Elaboració de criteris d'actuació i de coordinació de les distintes unitats territorials.  
3. Servei d'Ajudes i Diversificació de l'Oferta Turística:  
a) Proposta de les línies d'actuació en matèria d'ajudes i subvencions a empreses turístiques.  
b) Tramitació dels expedients d'ajudes i subvencions, i coordinació de las actuacions de les unitats territorials.  
c) Elaboració d'anàlisis, propostes i plans d'actuació segons la diversificació de l'oferta turística.  
d) Realització d'estudis dirigits a la determinació i desenvolupament de nous productes turístics.  
4. Servei de Gestió Administrativa i de Contractació:  
a) Estudi, preparació i formalització dels expedients de contractació administrativa de l'Agència Valenciana del Turisme.  
b) Seguiment de l'execució dels contractes administratius acordats.  
c) Elaboració d'informes sobre la contractació administrativa de l'Agència. Disseny d'impresos i models que s'han d'utilitzar en la contractació administrativa.  
d) Disseny, actualització i manteniment dels impresos i tota la documentació que ha d'utilitzar l'Agència Valenciana del Turisme, com també el seu control i la distribució.  
e) Tramitació administrativa general de la Secretaria de Turisme, i també de la gestió pressupostària i el control en el seu àmbit.  
Els serveis anteriorment enumerats, sense perjudici de l'esmentada adscripció orgànica, queden funcionalment adscrits a l'Agència Valenciana de Turisme, de conformitat amb el que establisca el seu Reglament regulador.  
 DISPOSICIONS ADDICIONALS  
Primera  
La intervenció en interpel·lacions i preguntes efectuades a l'empara dels articles 141 i 146 del Reglament de les Corts Valencianes, sobre matèries pròpies de la competència de l'àrea de la Presidència, serà assumida pel membre del Govern valencià que en tinga la representació en la Junta de Síndics de les Cortes Valencianes.  
Las compareixences informatives davant les Corts Valencians, a l'empara del que es preveu en els articles 161 i 162 del seu reglament, pel que fa a matèries pròpies de la competència executiva de l'àrea de la Presidència, podran ser encomanades al membre del Govern valencià que n'exercisca la representació en la Junta de Síndics.  
Segona  
Tots els recursos i mitjans, personals i materials de la Direcció General de Planificació i Estudis, passen a integrar-se en la Direcció General d'Estudis i Programes, de la Secretaria General, a excepció de la Unitat d'Informàtica, que queda adscrita a la Secretaria General Administrativa.  
DISPOSICIó DEROGATòRIA  
Queden derogats els decrets 217/1992, de 28 de desembre, i 78/1995, de 16 de maig, tots dos del Govern valencià, com també totes les disposicions d'igual o inferior rang que s'oposen a aquest decret.  
DISPOSICIó FINAL  
Aquest decret entra en vigor el mateix dia de la seua publicació en el Diari Oficial de la Generalitat Valenciana.  
València, 16 de gener de 1996  
El president de la Generalitat Valenciana,  
EDUARDO ZAPLANA HERNáNDEZ-SORO


Còpia Permalink ELI